钦定古今图书集成/方舆汇编/职方典/第1215卷 > 《长沙赋役私议》吴道行
## 钦定古今图书集成/方舆汇编/职方典/第1215卷 > 《长沙赋役私议》吴道行

按：长沙治当冲会，土固衍而瘠，水泽腹不坚，所产自
稌秔外，无他长产。乃赋粮五十八万七千有零，当全
楚三分之一，民已苦于输纳，而又加派日增，以致财
尽民贫，田多荒废，粮多积逋，官民且两病矣。考国制
征输之法，轮五年每里以二甲承差，曰“均徭”，编派府
县各员柴马，各役工食，轮十年每里以一甲承差，曰
“里甲”，当脚马排夫。逐年通县除优免外，每石出银当
民壮，又照粮派银给驿递，水夫曰“驿传”，其应解京司
外府者，每夫大约二钱、三钱，每丁五分六七分止。迄
万历初年，谓飞诡编派之滋弊也，遂行《清丈条编》法，
每粮一石亦止四五钱不等，每丁一钱六七分，合属
约共银三十三万零，法綦善矣。然而法立弊生，自万
历十四年起，“藩司攒造全书，黄武、荆、承猾胥，将长沙
各属明加暗派，代郢东、辰州、沔阳、江夏、石首、彝陵各
处绫、纱、轻赍、茶、鱼、麻铁夫马课钞，京米南兑四次，共
增银二万一千四百四十一两零正，耗米三千石，民
困所由来矣。”至二十年，巡抚郭、巡按李清查，已该本
府前任知府吴备由申详，乞减除，竟不可得。派与岁
增，复当藩封边警，合属又增至一万五千六百二十
九两有零，每石约五六七钱不等，而民愈难支矣。后
奉文加饷，每亩九釐，每石该一钱三分。至天启二年，
承荆郧乡官刘谢，具呈治院代题：“长沙钱粮每石三
钱三分。”本府乡官刘具呈院道，始于三年定派每石
一钱六分九釐六毫。崇祯四年，奉文每亩再加三釐，
司议长沙每亩四分一厘，又经本府乡官李史黄具
呈白按院，仍照每亩三釐，每石三分九釐五毫二项，
共一十二万三千四百七十八两。此外复有溢饷、则
饷，通计每粮一石派一两，民力几何可堪此繁苦乎
哉！常阅历来《府志》云：“湖省动称长沙地广多谷，宁知
一遇旱干，无泉坝可滋？倘有淫潦，遍地淹没，兼之加
派各处银两。”又藩卫田经丈量，复有增益。小民田地
既去，额粮犹存，有司不得不通融起派。故科粮比往
日加多，钱粮比往日益重。不惟不及国初远甚，即欲如嘉、隆，似有不同者。况田土泥垆深浅不一，上者亩
载二石五斗，次二石，下一石。且召佃耕者，计亩而分，
仅得十之四。是所入视他郡独俭，所科粮米较他郡
独高。夫竭田之入，不浮于赋，而旱溢又或灾之，乃国
准之衡，必取盈焉。是一岁而致数年之逋，一人而有
数种之税。旧课未输，新税踵至，敛愈急而民益穷矣。
《旧志》载长善诸县秋粮多有不平，后得贤父母申请
除减。今民数逃窜，田多抛荒，尤赖明者一纾其困可
也。